20.10.2018

Искра Тасевска

**ЖАНР (ГОВОРНИ ВИДОВИ).** Поимот „жанр“ претставува еден од најпопуларните поими денес, чие значење не се ограничува само на литературните родови и видови, туку се шири и кон сите нивоа на популарната култура. Изведен е под влијание на грчкиот збор génos и латинскиот genus, со значење на ‘род’, ‘раѓање’, но и ‘пол’. Уште во 80-тите години на 20 век во литературната теорија се упатува на условноста на овој термин, но и на неминовното акумулирање на термини кои го означуваат овој феномен (род, вид, тип, подвид, облик и сл.), што дојде и како последица од влијанието на француската и на англо-американската книжевна критика. Жанровските теории, кои можат да се следат од антиката до современието, се разликуваат според тоа дали се прескриптивни (нормативни) или дескриптивни. Таа разлика води кон разгледување на жанровите во даден историски континуитет (стилска епоха или правец), или нивно поставување како основа од која треба да тргне поетиката, но и создавањето на книжевноста воопшто. Современата критика ја истакнува условноста на жанрот и неговиот конвенционален карактер, бидејќи тој е резултат на даден општествен договор (Genette, 1979). Сепак, Барт укажува на полезноста на жанрот во книжевнотеориските истражувања, иако е соочен со сопственото опаѓање, бидејќи низ тој поим се рефлектира заедничкиот проблем на книжевноста и на поетиката, а тоа е говорот (Ќулавкова, 1997: 74).

 Михаил Бахтин и членовите на неговиот кружок, во своите размислувања за формализмот, марксистичката наука за книжевноста и социолошката поетика, детално се осврнуваат кон проблемот на жанрот. Тие ја анализираат историско-општествената, но и формалната, „логичната“ страна на жанровската структура (Ќулавкова, 1992), па со тоа прават исчекор кон подетално и посеопфатно исцртување на прашањето за жанрот. Павел Медведев во делото *Формалниот метод во науката за книжевноста* (1928) го третира жанрот како „сложен систем од начини и средства за разбирање, совладување и довршување на стварноста“, упатувајќи на мошне важната општествена компонента на жанрот. Тоа е, истовремено, реакција против формалистичкото сведување на жанрот на еден обединувачки доминантен (внатрешен) принцип. Бахтин го истражува проблемот на жанрот и во неговото дело посветено на творештвото на Достоевски. Жанрот е обележан со вечните прашања кои се однесуваат на целокупниот развој на книжевноста, а негова специфичност е „архаичноста“, која е способна постојано да се обновува преку развојот на самиот жанр (Bahtin, 2000: 101). Во жанрот се пресекуваат минатото и сегашноста на многу специфичен начин, а со тоа се овозможува и континуитетот на жанрот.

 Бахтин зборува и за „говорни видови (жанрови)“ како релативно стабилни облици (односно „типови искази“), во кои се систематизира искуството од стварноста. Тие негови согледувања од 50-тите години на 20 век се резултат на дотогашните истражувања во рамките на Бахтиновиот кружок. Стилот претставува суштински елемент на жанрот, индивидуалните и општите јазични стилови ги одредуваат говорните жанрови, но и жанрот го бои стилот. За Бахтин е темелно разликувањето меѓу примарните и секундарните жанрови. Примарни жанрови (видови) се сите искази од општественото случување во нивната основна (едноставна) форма, кои можат да бидат апсорбирани од секундарните (сложените). Меѓу нив Бахтин ги истакнува романот, драмата, научните истражувања и сите видови на сложена и високо развиена културна комуникација (Бахтин, 1986: 430). Тематиката и композициската структура на жанрот се зависни од соодветната сфера на комуникацијата во која се појавува даден жанр. Жанрот претставува и третиот мошне важен елемент за смисловно довршување на исказот, заедно со предметот и замислата (волјата) на говорникот. Тој е, во голема мера, определен од ситуацијата, општествената позиција на говорникот и односот на соговорниците, па оттука се можни најразлични „слободни/творечки“ жанрови во усното општење.

Според Бахтин, говорните жанрови му се дадени на човекот уште од почетокот, на идентичен начин како што му даден и мајчиниот јазик, па нивното совладување е предуслов за градење на човековата свесност и на лингвистичката компетенција. Класификацијата на примарните и на секундарните жанрови ја дополнува со фамилијарните жанрови (кои во средниот век ја разбивале официјалната култура на црквата), како и со интимните жанрови, кои сведочат за големата улога и блискоста на говорникот и на примачот, како и за нивната експресивност. Експресивноста на овие жанрови, многу често, не е условена од предметно-смисловната насоченост на исказот или од ситуацијата, туку од постојните, туѓи искази на таа тема. Во таа смисла, жанрот е само еден од аспектите, кои се манифестираат во дијалошкиот контакт на исказите.

Бахтин 1986. Bahtin 2000. Genette 1979. Medvedev 1976. Ќулавкова 1992, 1997.

**Референтна литература:**

Bahtin, M. M. 2000. *Problemi poetike Dostojevskog*. Prev. Milica Nikolić. Beograd: Nolit.

Genette, Gérard. 1979. *Introduction à l’architexte*. Paris: Édition du Seuil.

Medvedev, Pavel. 1976. *Formalni metod u nauci o književnosti*. Prev. Đorđije Vuković. Beograd: Nolit.

Бахтин, М. М. 1986. Проблема речевых жанров. В С. Г. Бочаров и В. В. Кожинов (Сос.), *Литературно-критические статьи* (428-472 стр.). Москва: Художественная литература.

Ќулавкова, К. 1992. Концепцијата на книжевните родови и Бахтиновиот социолошко-поетички метод. Во К. Ќулавкова, *Копнеж по систем* (126-133 стр.). Скопје: Македонска книга.

Ќулавкова, К. 1997. Поетика на книжевните видови. Во К. Ќулавкова, *Тетратки* (171-194 стр.). Скопје: Менора.

И. ТАСЕВСКА